Die Groot Muur van Sloan is ’n kosmiese struktuur van sterrestelsels wat ’n filament genoem word. Tot die ontdekking van die U1.27 in Januarie 2013 was dit die grootste bekende struktuur in die heelal. Die ontdekking daarvan is op 20 Oktober 2003 aangekondig deur J. Richard Gott, Mario Jurić en hul kollegas aan die Princeton-universiteit gebaseer op data van die Digitale Sloan-lugopname. Die muur is 1,38 miljard ligjare lank – dit is sowat 1⁄60 van die deursnee van die waarneembare heelal. Dit is sowat ’n miljard ligjare van die Aarde af. Die Groot Muur van Sloan is 2,74 keer so lank soos die CfA2 Groot Muur, wat in 1989 ontdek is. Dit bevat verskeie galaktiese superswerms; die bekendste en grootste hiervan is SCl 126, wat in die deel van die muur met die grootste digtheid geleë is. Die tweede grootste swerm is SCl 111. In 2011 is voorgestel dat die muur ’n toevallige oplyning van drie strukture is en nie ’n struktuur op sy eie nie.